Produksie van kos, drank spring 7% | Netwerk24
Produksie van kos, drank spring 7%
Deur Nellie Brand-Jonker 10 September 2019 14:41
Julie se vervaardigingsyfers is effens beter as verwag nadat die produksie van kos en drank op 'n jaargrondslag met 7% gestyg het.
Net die vervaardiging van suiwelprodukte het in Julie met 13% gestyg. Foto: Max Rubner-instituut
Netwerk24 Foto: Max Rubner-instituut
Dit het die daling in vervaardiging tot 1,1% beperk – heelwat beter as die jaar-tot-jaar-daling van 3,6% in Junie.
Ontleders het verwag vervaardiging sou met 1,5% inkrimp in Julie.
Die goeie produksiesyfers vir kos en drank het die algehele syfer met 1,9 persentasiepunte help lig. Net die vervaardiging van suiwelprodukte het met 13% gestyg. Die produksie van drank het 9,7% gestyg.
Die vervaardiging van motors en onderdele was 7,6% hoër. Dié bydrae het die algehele syfer met 0,6 persentasiepunt gelig.
Die rand het net onder R14,70 teenoor die dollar bly verhandel nadat dié syfers Dinsdag bekend gemaak is.
Die rand het reeds vroeër die oggend tot R14,67 versterk nadat dit op R14,76 teenoor die dollar geopen het.
Siobhan Redford, ekonoom van RMB Global Markets, het Dinsdagoggend in 'n nuusbrief geskryf die fokus plaaslik sal op die Julie-vervaardigingsyfers wees. Volgens haar het ontleders 'n inkrimping van 1,5% op 'n jaargrondslag verwag, 'n aansienlike verbetering van die Junie-inkrimping.
FXTM het in sy nuusbrief gesê beleggers wag op dié syfers omdat dit 'n vars blik op die stand van die ekonomie kan gee. Swakker as verwagte syfers sou die rand na verwagting laat verswak het, maar FXTM het verwag dat so 'n verswakking beperk sal wees gegewe optimiste oor die handelsoorlog tussen die VSA en China en vanweë markbespiegeling dat die Amerikaanse Federale Reserweraad rentekoerse vandeesmaand gaan verlaag.
Dit laat beleggers se aptyt vir meer riskante bates wêreldwyd opvlam.
Volgens TreasuryOne beweeg wisselkoerse internasionaal tans meestal sywaarts omdat beleggers wag op die Europese Sentrale Bank se vergadering Woensdag. Dit sal na verwagting die grootste invloed vandeesweek op die mark hê.